Diari Oficial de la Generalitat Valenciana


Sumari del DOGV 3215, del 01-04-1998 (1998/900563)

RESOLUCIÓ de 2 de febrer de 1998, del conseller d'Obres Públiques, Urbanisme i Transports, que fa referència a l'aprovació definitiva de la modificació del Pla General de València, que declara homologat el sector PRR3, Orriols, a la Llei 6/1994, Reguladora de l'Activitat Urbanística.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1998/02/02/(1)/dof/vci/html**

### Dades del document

Número de DOGV
:   3215

Data del DOGV
:   01-04-1998

Secció del DOGV
:   I. DISPOSICIONS GENERALS

Número del document
:   1998/900563


Data del document
:   02-02-1998

Organisme emissor


Tipus de document
:   Resolució

Descriptors 

:   * València
    * pla d'urbanisme

RESOLUCIÓ de 2 de febrer de 1998, del conseller d'Obres Públiques, Urbanisme i Transports, que fa referència a l'aprovació definitiva de la modificació del Pla General de València, que declara homologat el sector PRR3, Orriols, a la Llei 6/1994, Reguladora de l'Activitat Urbanística. [1998/Q1628]  
Vist l'expedient tramés per l'Ajuntament de València que fa referència a l'homologació del sector Orriols del Pla General a la Llei 6/1994, de 5 de novembre, de la Generalitat Valenciana, Reguladora de l'Activitat Urbanística i, de conformitat amb els següents:  
Antecedents de fet  
Primer  
L'expedient d'homologació del sector PRR3, Orriols, proposat per l'Ajuntament de València s'emmarca dins d'un conjunt d'actuacions més àmplies encaminades al desenvolupament d'aquest sector; en concret, es van presentar 4 alternatives tècniques per al seu desplegament i altres tantes proposicions juridicoeconòmiques, incloent-hi els corresponents projectes d'homologació, pla parcial, programes i altres projectes de desenvolupament. No obstant això, aquest informe es limitarà a analitzar el Projecte d'Homologació que proposa l'Ajuntament de València, presentat per Espacios del Norte, SA, que és la proposta que ha resultat seleccionada per l'Ajuntament després de l'anàlisi comparativa i raonada de totes les propostes presentades.  
Segon  
El tràmit d'informació pública es va iniciar a instàncies de la mercantil Gestión Urbanizadora Valenciana, SL, per mitjà de la publicació en el diari Las Provincias, de 27 de maig de 1996, i en el Diari Oficial de la Generalitat Valenciana número 2.764, de 6 de juny de 1996. L'homologació va ser aprovada provisionalment pel Ple de l'Ajuntament de València, en la sessió del dia 28 de febrer de 1997, amb una sèrie de condicionants. Una vegada complits aquests, s'aprova, novament amb caràcter provisional, en la sessió plenària del dia 31 d'octubre de 1997, el document d'homologació del sector PRR3, Orriols, presentat per Espacios del Norte, SA.  
El 23 de desembre de 1997, es va presentar en el Registre General de la Conselleria d'Obres Públiques, Urbanisme i Transports un escrit d'al·legacions formulat per la Coordinadora d'Entitats, Veïnes i Veïns d'Orriols i Benimaclet.  
Tercer  
El document d'homologació conté memòria, plànols d'informació i d'ordenació.  
Quart  
Respecte del contingut del projecte, es resumeixen tot seguit les determinacions principals.  
A) Determinacions del Pla General vigent.  
El Pla General vigent classifica un sector de sòl urbanitzable programat, anomenat Orriols, d'ús dominant residencial. Les característiques principals d'aquesta actuació les recull la fitxa SUP T-3 del Pla General, i destaquen les següents:  
- Ús dominant: residencial.  
- Superfície: 382.600 m2.  
- Edificabilitat bruta: 1 m2t/m2s.  
- Densitat màxima: 65 habitatge/ha.  
- Nombre d'habitatges màxim: 2.487 habitatges.  
- Cessió de sòl en SG per excés d'aprofitament: 135.767 m2.  
B) Modificacions respecte al Pla General vigent.  
L'homologació planteja modificacions de determinacions del Pla General vigent, tal com analitzem tot seguit:  
1. La superfície de l'actuació es redueix quant a l'amidament superficial (-3,6%), atés que l'àmbit coincideix sensiblement amb l'àmbit delimitat en el Pla General, tret de lleugers ajustaments de límit al viari que hi ha. La modificació es justifica pel fet d'haver efectuat un amidament real i és necessari plantejar-ho com a modificació, ja que ultrapassa el 3% de tolerància màxima fixada en l'article 0.6 de les Normes Urbanístiques del Pla General.  
2. L'àmbit de la superfície computable del sector es modifica respecte de la superfície del sector delimitada en el Pla General, ja que s'amplia amb els següents elements: s'inclou íntegrament l'avinguda d'Alfauir, s'inclou una franja de la ronda Nord -la part que no executa el Ministeri de Foment- i s'inclou també una part de la parcel·la GSP-1\* (parcel·la del Levante, UD). El criteri utilitzat per a justificar aquests canvis és que els elements que s'inclouen, els cedeix i els executen l'urbanitzador.  
3. Com a conseqüència de l'augment de la superfície computable del sector, i atés que es manté pràcticament el coeficient d'edificabilitat bruta -0,9759 m2t/m2s en l'homologació davant d'1 m2t/m2s en el Pla General d'Ordenació Urbana-, s'incrementa l'edificabilitat total, passant de 382.600 m2t a 399.393 m2t, cosa que comporta un augment de 16.793 m2t.  
4. Es redistribueix la proporció entre edificabilitat residencial i terciària, passant d'una relació residencial/terciari de 0,78/0,22 a 0,88/0,10. Aquesta modificació es justifica per l'eliminació del terciari de baixa densitat (TER.4), així com la supressió del nivell comercial Tco.2 decidida en l'acord municipal d'aprovació provisional.  
5. Es redueix l'àmbit de la parcel·la GSP-1\* (parcel·la del Levante, UD), atés que una part d'aquesta es destina a aparcaments que seran cedits i executats a càrrec de l'urbanitzador. Es justifica per l'interés d'executar aquesta dotació al temps de l'actuació integrada, ja que si es mantenia com a dotació estructural externa a l'actuació, no en quedava garantida l'execució.  
6. S'augmenta el nombre d'habitatges, amb el consegüent increment de la densitat d'habitatges. En concret, el nombre d'habitatges passa de 2.487 habitatges a 3.355 habitatges (+ 868 habitatges) i la densitat s'incrementa de 65 habitatges/ha a 82 habitatges/ha. La justificació per a aquesta modificació es basa en les raons següents:  
· L'obligació imposada a l'urbanitzador per l'Ajuntament de València d'executar un mínim del 25% dels habitatges com a habitatges subjectes a protecció oficial, cosa que determina que el 75% d'habitatges que resten tinguen una superfície mitjana per habitatge més elevada, que no correspon al tipus de promoció d'habitatge adequat per a les condicions socioeconòmiques del sector.  
· Si es considerara el parc urbà Orriols en el còmput de la densitat -atés que el cedeix i l'executa l'urbanitzador i ofereix condicions privilegiades d'ús quotidià i gaudi permanent per a la població del sector- la densitat resultant seria de 74 habitatges/ha.  
· L'augment del nombre d'habitatges es compensa amb majors dotacions d'espais lliures (complint els 5 m2/hab.) i un increment de la dotació escolar.  
· En qualsevol cas, no s'exhaureix la densitat màxima de 90 habitatges/ha a què es pot arribar amb la minoració d'exigències prevista en l'article 22.3 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara endavant, LRAU) atés que només es planteja un augment de 7 habitatges/ha respecte de l'estàndard legal de 75 habitatges/ha. Es justifica, en aquest sentit, que l'agent urbanitzador s'ha limitat a sol·licitar el nombre d'habitatges que assegure la viabilitat econòmica del programa.  
· Consideració de l'interés públic que comporta que la menor dimensió mitjana dels habitatges facilita l'accés a l'habitatge a segments més amplis de la població.  
· Opinió de la Coordinadora d'Entitats Cíviques del Barri d'Orriols favorable a una àmplia presència d'habitatges de reduïda superfície i preu assequible en l'oferta immobiliària futura en aquest sector.  
7. S'elimina l'exigència de la fitxa del Pla General relativa al fet que un percentatge de parcel·les privades totals no menor de 10% s'havia de destinar en l'ordenació del Pla Parcial a usos terciaris d'oci de baixa densitat que responga a la normativa TER-4 del sòl urbà del Pla. Es justifica en el fet que el Pla Parcial que es proposa preveu en totes les illes privades espais lliures que poden contenir instal·lacions recreatives i d'oci.  
8. Es modifiquen les condicions d'ordenació de les façanes que donen a l'avinguda d'Alfauir. Se substitueix l'obligació per al Pla Parcial de definir en detall i de manera homogènia per a ambdós marges, el volum de les edificacions que donen a l'avinguda esmentada, per una alineació de façana vinculant en la major part del traçat d'aquest vial. S'allibera d'aquesta exigència l'extrem nord de l'avinguda d'Alfauir, on l'entorn urbà fa possible una configuració més lliure de l'edificació.  
9. S'augmenta el nombre de plantes de les edificacions, que passen de VI plantes, amb caràcter general, a VIII plantes en la zona EBM i a X plantes en la zona EAM. Singularment se permeten XX plantes en una única illa que dóna a la ronda Nord. Es justifica per la gran dimensió del viari i per tenir més sòl lliure privat per a jardins i esportiu. En qualsevol cas, aquesta modificació no comporta increment de edificabilitat, ja que el coeficient d'edificabilitat bruta del Pla General es manté.  
10. S'eliminen les condicions exigides en la fitxa del Pla General per a les reserves dotacionals d'equipament social, relatives al fet que s'havien d'ubicar en parcel·les de 4.000 metres quadrats de dimensió mínima, la superfície total de les quals no és inferior a 15.000 metres quadrats, que havien de ser qualificats genèricament de SP Serveis Públics en el Pla Parcial. Es justifica aquesta modificació per la necessitat d'adaptar-se als estàndards dotacionals de la LRAU, que ja no preveu necessàriament l'equipament social que exigia l'annex al Reglament de Planejament. En qualsevol cas, en el Pla Parcial s'estableix una reserva de serveis públics de 17.688 metres quadrats que compleix les condicions indicades.  
11. Es torna a considerar el caràcter vinculant que atorgava indirectament la fitxa del sector a les dimensions de les reserves escolars previstes en els plànols C del Pla General. Es justifica per la interpretació del caràcter orientatiu de les reserves dotacionals del Pla General i per la incompatibilitat d'aquestes reserves amb l'ordenació urbanística prevista en el Pla Parcial. En qualsevol cas, es manté la major part de les reserves escolars plantejades pel Pla General.  
12. Es canvia la tipologia de l'aparcament previst junt a la línia de Ferrocarrils de la Generalitat Valenciana a Rafelbunyol, que passa d'aparcament en superfície a aparcament en edificació, i manté el nombre de 1.500 places. Es justifica per la finalitat de concentrar en una parcel·la els aparcaments en superfície previstos en el Pla General i que, en qualsevol cas, no afecta la dotació d'aparcaments exigida per la LRAU, que queda coberta amb les exigències de les ordenances del Pla Parcial.  
Com a conseqüència de tots els canvis introduïts, s'elabora una nova fitxa de característiques del sector que substitueix la fitxa prevista del Pla General.  
L'anàlisi comparativa dels paràmetres generals de l'actuació, entre el Pla General vigent i l'homologació proposada, es resumeix en el quadre següent:  
C) Ordenació estructural.  
El document d'homologació defineix les determinacions que integren l'ordenació estructural, que es resumeixen tot seguit:  
1. Directrius d'estratègia d'evolució urbana: es mantenen les directrius i objectius del Pla General per al sòl urbanitzable.  
2. Classificació del sòl: es manté la classificació com a sòl urbanitzable.  
3. Zonificació: es manté la qualificació com a programat d'ús dominant residencial (PRR).  
4. Delimitació del sector: es considera estructural la delimitació de l'àmbit del Pla Parcial, que sensiblement manté l'àmbit previst en el Pla General, amb lleugeres regularitzacions en els límits per a no deixar buits sense urbanitzar entre el Pla Parcial i l'entorn. Una part del perímetre del sector limita directament amb sòl urbà i la resta queda delimitat per un element de la xarxa primària com és la ronda Nord, per la qual cosa es compleixen els criteris legals de sectorització.  
5. Àrea de repartiment i aprofitament tipus: es manté l'aprofitament mitjà del sector fixat en el Pla General, que és de 0,7381 m2t/m2s. S'ajusta a la terminologia de la LRAU i es justifica el càlcul dividint els 399.393 m2t d'edificabilitat total entre la superfície total de 541.110 m2s (incloent la parcel·la del Levante, UD), amb la qual resulta un aprofitament tipus del sector de 0,7381 m2t/m2s, igual al del Pla General vigent.  
6. Objectius per al Pla Parcial: es consideren determinacions estructurals els paràmetres generals de l'actuació: tipologia, densitat màxima, nombre d'habitatges i coeficient d'edificabilitat màxima.  
7. Xarxa primària: es fa una traducció de la terminologia de sistemes generals de l'anterior legislació a la xarxa estructural de la LRAU, i resulta que els sistemes generals de xarxa viària, espais lliures i servei públic passen a ser estructurals de xarxa viària, espais lliures i servei públic. Únicament es fa la matisació que l'estadi del Levante, UD, forma part de l'ordenació estructural, però, en rigor, no de la xarxa primària, ja que es tracta d'una dotació privada. Si traslladem aquests conceptes a l'ordenació del Pla, tenen la consideració d'elements estructurals l'avinguda d'Alfauir, la ronda Nord (avinguda dels Germans Machado), el parc urbà Orriols i l'estadi del Levante, UD.  
Cinqué  
El 19 de novembre de 1997, es va sol·licitar un informe als següents organismes: Divisió de Carreteres de la Direcció General d'Obres Públiques de la Conselleria d'Obres Públiques, Urbanisme i Transports; Direcció General de Transports de la Conselleria d'Obres Públiques, Urbanisme i Transports; Ferrocarrils de la Generalitat Valenciana; Demarcació de Carreteres de l'Estat del Ministeri de Foment. Posteriorment, el 12 de desembre de 1997, es va sol·licitar un informe a la Conselleria d'Educació.  
D'aquests, únicament Ferrocarrils de la Generalitat Valenciana ha emés un informe, el 16 de desembre de 1997, de caràcter favorable.  
Sisé  
La Comissió Territorial d'Urbanisme de València, reunida en la sessió de 29 de gener de 1998, va informar favorablement sobre l'aprovació definitiva de l'expedient.  
Fonaments de dret  
Primer  
La documentació està completa, als efectes del compliment del que estableix l'article 27 de la LRAU i l'apartat II.9 de la Instrucció de Planejament 1/1996, de 23 de gener de 1996, sobre l'homologació de plans d'urbanisme a la Llei Reguladora de l'Activitat Urbanística, aprovada per Ordre de 29 de març de 1996 del conseller d'Obres Públiques, Urbanisme i Transports (DOGV núm. 2.732, de 22.04.96).  
Segon  
És necessària l'homologació del sector, atés que es tracta d'un Pla Parcial que modifica determinacions del Pla General vigent, en aplicació del que estableix la disposició transitòria primera, apartat 3 de la LRAU. I, respecte de la tramitació aquesta s'ha ajustat al que estableix l'article 38 i següents de l'esmentada LRAU.  
Tercer  
Es tracta d'una homologació sectorial i modificativa, tal com es defineixen aquests conceptes en la instrucció d'homologació abans esmentada.  
Quart  
La consideració global de totes les modificacions que s'introdueixen en les determinacions del Pla General vigent fa qüestionar la vigència del Pla General, com a mínim en aquest àmbit de sòl urbanitzable, continuant la dinàmica de modificacions seguida en la resta de sectors de sòl urbanitzable.  
Cinqué  
Es considera que les raons adduïdes per a justificar l'increment de la densitat a 82 habitatges/ha compleixen els requisits exigits en l'article 22.3.c de la LRAU per a autoritzar una densitat superior a la màxima ordinària.  
Sisé  
En el document s'ha justificat l'increment de població que comporta la proposta, i hi ha un augment de 536 habitants respecte de les previsions del Pla General. La reserva d'espais lliures, a raó de 5 m2/hab., resulta ser de 2.680 metres quadrats. Aquesta dotació es cobreix amb l'excés d'espais lliures qualificats en el Pla Parcial respecte al mínim legal (en conjunt hi ha un excedent de 3.268 metres quadrats de dotacions locals respecte al mínim legal dels 35 m2s/100 m2t). Es justifica que, atesa l'escassa dimensió de la dotació necessària (2.680 metres quadrats) s'ha preferit integrar-la en la qualificació d'espais lliures, sense donar-li el caràcter estructural. D'aquesta manera, queda justificat el compliment del que estableix l'article 17.2.a de la LRAU.  
Seté  
Si analitzem el Pla Parcial que s'adjunta amb l'homologació -encara que no se sotmet a l'aprovació de la Conselleria d'Obres Públiques, Urbanisme i Transports- s'observa que no es compleix la reserva escolar exigida en la disposició transitòria vuitena de la LRAU, que remet a l'annex al Reglament de Planejament. En aquest sentit, s'ha sol·licitat un informe a la Conselleria d'Educació, que no ha sigut emés fins ara. En qualsevol cas, és una determinació pròpia del Pla Parcial que no impedeix l'aprovació de l'homologació.  
Vuité  
Tal com s'ha definit i calculat l'aprofitament tipus del sector, tots els terrenys de l'actuació intervenen en el còmput de la superfície de l'àrea de repartiment. Això implica que, en concret, als terrenys de la ronda Nord que executa el Ministeri de Foment els correspon, en principi, un aprofitament que s'obtindrà a partir de l'aprofitament tipus del sector.  
Nové  
Les determinacions que conté l'homologació s'ajusten al que estableix l'apartat II.9 de la instrucció d'homologació i es consideren correctes des del punt de vista de les exigències de la política urbanística i territorial de la Generalitat, tal com recull l'article 40 de la LRAU.  
Deu  
El conseller d'Obres Públiques, Urbanisme i Transports és competent per a autoritzar la minoració dels requisits establits en l'article 22.1 de la LRAU, amb l'informe favorable previ del Consell Superior d'Urbanisme, les funcions del qual corresponen al conseller mentre aquest no es constituïsca, segons determina la disposició transitòria novena d'aquest text legal. Així mateix, és competent per a aprovar definitivament les homologacions de municipis de més de 50.000 habitants, d'acord amb el que estableix l'article 39 de l'esmentada LRAU en relació amb l'article 6.d) del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, del Govern Valencià.  
Vists els preceptes legals esmentats i la resta de normativa aplicable, d'acord amb l'informe de la Comissió Territorial d'Urbanisme de València, resolc:  
1. Autoritzar la densitat de 81,97 habitatges/ha proposada per l'Ajuntament de València en aquest expedient.  
2. Aprovar definitivament la modificació del Pla General de València, que declara homologat el sector PRR3, Orriols, a la Llei 6/1994, Reguladora de l'Activitat Urbanística.  
Aquesta resolució entrarà en vigor el mateix dia de la publicació en el Diari Oficial de la Generalitat Valenciana.  
Contra aquesta resolució, que exhaureix la via administrativa, s'hi podrà interposar un recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia de la notificació o publicació d'aquesta. Per a la interposició d'aquest recurs serà requisit imprescindible que, amb caràcter previ, el recurrent en comunique a aquest òrgan la interposició, de conformitat amb el que estableixen els articles 57.2.f i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això, sense perjudici que puga interposar qualsevol altre recurs que estime oportú.  
València, 2 de febrer de 1998.- El conseller d'Obres Públiques, Urbanisme i Transports: Luis Fernando Cartagena Travesedo.


Còpia Permalink ELI